**Informasjon om bruk av sterke smertestillende legemidler**

Opioider er sterke smertestillende legemidler som inneholder morfin eller lignende stoffer. De skal lindre smerte og med det bidra til bedre livskvalitet. Slike legemidler har merkenavn som Pinex Forte/Major, Paralgin Forte/Major, Tramadol, Nobligan, Tramagetic, Norspan, Durogesic/Fentanyl, Palladon, Oxycodone, OxyContin, OxyNorm, Reltebon, Targiniq, Ketorax med flere.

Sterke smertestillende brukes i to situasjoner:

* Kortvarig bruk etter skader og operasjoner og ved andre akutte smerter
* Langvarig bruk ved uhelbredelige sykdommer og ved andre kroniske smerter

​I noen situasjoner vil annen behandling, eventuelt legemidler som ikke gir avhengighet, være en bedre løsning.

Opioidene er vanedannende ved at

* kroppen venner seg til virkningen, og du får gradvis mindre effekt av legemidlet etter få ukers bruk (toleranse)
* du får ubehagelige symptomer når du forsøker å slutte med dem (abstinens)
* du venner deg til tanken på at legemidlene er nødvendige for å unngå ubehag, angst eller søvnproblemer (psykisk avhengighet)

Andre ulemper:

* Bivirkninger som forstoppelse, hukommelsesvansker, konsentrasjonsproblemer, døsighet, balanseproblemer og falltendens
* Forverring av bivirkninger hvis du også bruker andre legemidler
* Bruk av disse legemidlene kan også gjøre at du ikke lenger har lov til å kjøre bil

Dersom man har blitt avhengig, kan en for rask avslutning av behandlingen føre til abstinensplager som rastløshet, angst, smerter i muskler og ledd, søvnvansker, hjertebank, diaré og magesmerter. I noen tilfeller opptrer psykisk avhengighet, der man opplever et sug etter legemidlet slik at det er vanskelig å avslutte behandlingen.

Det er viktig at du ikke gjør endringer på slik behandling uten å ha snakket med meg først. Sammen kan vi avklare om det er behov for å justere dosen, om slik legemiddelbehandling er den beste løsningen for deg, eller om det finnes andre og bedre alternativer. Ta gjerne kontakt med legekontoret og få en time.

Med vennlig hilsen

Fastlege